Ingeniøren ser ud til at miste halvdelen af mediestøtten med den medieaftale, regeringen netop har indgået med Dansk Folkeparti.

Mediestøtten afhænger blandt andet af antal ansatte på redaktionen i støtteåret, så det er ikke en fast værdi, men mediehuset modtog sidste gang godt 4,5 millioner kroner i støtte, hvilket altså ser ud til at blive halveret.

Grunden er, at der i medieaftalen står:

»Der kan fortsat ydes støtte til nyhedsmedier, som helt eller delvist ejes af arbejdsgiver-, arbejdstager- eller brancheorganisationer og lignende, men fremover alene halv støtte i forhold til den nuværende ordning.«

Det bliver mediehuset ramt af, da Ingeniørforeningen i Danmark, IDA, delvist ejer Ingeniøren.

Den gode, troværdige journalistik går vi ikke på kompromis med

Selvom det er ærgerligt at miste millioner, forsikrer Ingeniørens chefredaktør, Trine Reitz Bjerregaard, at det ikke vil gå ud over kvaliteten af husets journalistik:

»Vores opgave og eksistensberettigelse er at lave professionel kritisk journalistik om teknologiens rolle i samfundet. Når man fra politisk side ikke kan se vigtigheden af det, må vi arbejde for at få ressourcerne til at række på anden vis. Den gode, troværdige journalistik går vi ikke på kompromis med,« siger hun.

Ingeniøren har årligt en bruttofortjeneste for små 40 millioner kroner. Dermed svarer et fald på godt 2 millioner til 5-7 pct. af bruttofortjenesten. Sidste års drift endte med et overskud på 1,5 millioner, så hvis der nu forsvinder lidt over to, ender regnskabet i minus, hvis ikke der tages nye initiativer:

»Vi står som alle andre medier i et disruptet mediemarked, og det har hele tiden været en udfordring, der har betydet, at vi har måtte søge nye indtægtskilder blandt andet via nyt abonnementbetalt indhold. At der nu er kommet endnu en udfordring med forliget betyder, at vi kommer til at sætte turbo på det arbejde. Den store udfordring er nu, at vores konkurrenter, der ikke har organisationer i ejerskabskredsen, får en statsstøttet konkurrencefordel. Det er ikke fair, men vi lægger os ikke til at dø af den grund,« siger hun.